นักวิเคราะห์เชื่อรัฐปรับครม.เหมาะสม
เลขาฯสมาคมวิเคราะห์หลักทรัพย์ หนุนรัฐปรับครม.ทบทวนความผิดพลาด หลังทำงานครบ 3 เดือน
9 ธ.ค. 2554

เลขาฯสมาคมวิเคราะห์หลักทรัพย์ หนุนรัฐปรับครม.ทบทวนความผิดพลาด หลังทำงานครบ 3 เดือน
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ กล่าวว่า ผลงานของรัฐบาลในรอบ 3 เดือน ที่ผ่านมา หากให้คะแนนเต็ม 10 คะแนน จะอยู่ที่ 4 - 7 คะแนน โดยกระทรวงทางด้านเศรษฐกิจ คะแนนจะอยู่ที่ประมาณ 7 คะแนน ส่วน 4 คะแนน เป็นกระทรวงที่เกี่ยวข้องกับการบริหารจัดการเรื่องน้ำ เพราะการดูแลปัญหาน้ำท่วม ถือเป็นความผิดพลาดของรัฐบาลชุดนี้ ที่ขาดการวางแผนจัดการที่ดี และส่งผลกระทบไปยังอัตราการเติบโตของเศรษฐกิจไทยในไตรมาสสุดท้ายของปีนี้ ขณะที่กระทรวงทางด้านเศรษฐกิจ การออกมาตรการทางด้านการเงินและการคลัง ถือว่ารวดเร็วทันกับสถานการณ์ 
อย่างไรก็ตาม เห็นด้วย หากรัฐบาลจะปรับคณะรัฐมนตรี หลังบริหารงานมาได้ 3 เดือน เพราะเป็นจังหวะที่เหมาะสม หลังผ่านวิกฤตการณ์น้ำท่วม ที่ควรทบทวนการทำงานในจุดที่ผิดพลาดของรัฐบาลชุดนี้ ถึงแม้ว่าปกติแล้วการปรับคณะรัฐมนตรี ควรอยู่ในรอบ 6 เดือน ก็ตาม